Document ID: 32013D0235

KOMMISSIONENS GENNEMFØRELSESAFGØRELSE
af 23. maj 2013
om ændring af beslutning 2009/821/EF for så vidt angår listerne over grænsekontrolsteder og veterinærenheder i Traces
(meddelt under nummer C(2013) 2905)
(EØS-relevant tekst)
(2013/235/EU)
EUROPA-KOMMISSIONEN HAR -
under henvisning til traktaten om Den Europæiske Unions funktionsmåde,
under henvisning til Rådets direktiv 90/425/EØF af 26. juni 1990 om veterinærkontrol og zooteknisk kontrol i samhandelen med visse levende dyr og produkter inden for Fællesskabet med henblik på gennemførelse af det indre marked (1), særlig artikel 20, stk. 1 og 3,
under henvisning til Rådets direktiv 91/496/EØF af 15. juli 1991 om fastsættelse af principperne for tilrettelæggelse af veterinærkontrollen for dyr, der føres ind i Fællesskabet fra tredjelande, og om ændring af direktiv 89/662/EØF, 90/425/EØF og 90/675/EØF (2), særlig artikel 6, stk. 4, andet afsnit, andet punktum,
under henvisning til Rådets direktiv 97/78/EF af 18. december 1997 om fastsættelse af principperne for tilrettelæggelse af veterinærkontrollen for tredjelandsprodukter, der føres ind i Fællesskabet (3), særlig artikel 6, stk. 2, og
ud fra følgende betragtninger:
(1)
I Kommissionens beslutning 2009/821/EF af 28. september 2009 om fastlæggelse af en liste over godkendte grænsekontrolsteder, af visse regler for den kontrol, der gennemføres af Kommissionens veterinæreksperter, og af veterinærenhederne i Traces (4) fastlægges en liste over grænsekontrolsteder, der er godkendt i henhold til direktiv 91/496/EØF og 97/78/EF. Den pågældende liste findes i bilag I til nævnte beslutning.
(2)
Danmark har meddelt, at et nyt kontrolcenter er blevet tilføjet til grænsekontrolstedet ved Esbjerg havn. Oplysningerne i listen for nævnte medlemsstat i bilag I til 2009/821/EF bør derfor ændres i overensstemmelse hermed.
(3)
Oplysningerne vedrørende grænsekontrolstederne i Tyskland, Spanien, Frankrig, Italien, Letland, Nederlandene og Portugal bør på grundlag af meddelelser fra de nævnte medlemsstater ændres i listen i bilag I til beslutning 2009/821/EF.
(4)
Kommissionens revisionstjeneste (tidligere kaldet Kommissionens kontroltjeneste), Levnedsmiddel- og Veterinærkontoret, gennemførte et kontrolbesøg i Spanien, hvorefter den fremsatte en række henstillinger til denne medlemsstat. Spanien har meddelt, at grænsekontrolstederne ved en havn og i flere lufthavne bør suspenderes midlertidigt. Oplysningerne vedrørende disse grænsekontrolsteder i bilag I til beslutning 2009/821/EF bør derfor ændres i overensstemmelse hermed.
(5)
Italien har meddelt, at grænsekontrolstedet i Brindisi havn bør udgå af oplysningerne for denne medlemsstat. Portugal har meddelt, at grænsekontrolstedet i Viana do Castelo havn bør udgå af oplysningerne for denne medlemsstat. Oplysningerne i listerne for de nævnte medlemsstater i bilag I til 2009/821/EF bør derfor ændres i overensstemmelse hermed.
(6)
Det Forenede Kongerige har meddelt, at grænsekontrolstedet i Hull bør suspenderes midlertidigt. Oplysningerne i listen for nævnte medlemsstat i bilag I til 2009/821/EF bør derfor ændres i overensstemmelse hermed.
(7)
Efter et tilfredsstillende kontrolbesøg gennemført af Levnedsmiddel- og Veterinærkontoret i Litauen kan godkendelsen af grænsekontrolstedet ved vejen ved Kybartai, der officielt åbnes den 21. maj 2013, udvides til levende dyr for alle kategorier (U, E og O). De relevante oplysninger for nævnte medlemsstat i bilag I til 2009/821/EF bør derfor ændres i overensstemmelse hermed.
(8)
I bilag II til beslutning 2009/821/EF er listen over centrale enheder, regionale enheder og lokale enheder i det integrerede veterinærinformationssystem (Traces) fastlagt.
(9)
På grundlag af meddelelser fra Danmark, Tyskland, Italien, Nederlandene, Østrig og Det Forenede Kongerige bør der foretages visse ændringer af listen over centrale, regionale og lokale enheder i Traces for de pågældende medlemsstater, der fastlægges i bilag II til beslutning 2009/821/EF.
(10)
Beslutning 2009/821/EF bør derfor ændres i overensstemmelse hermed.
(11)
Foranstaltningerne i denne afgørelse er i overensstemmelse med udtalelse fra Den Stående Komité for Fødevarekæden og Dyresundhed -
VEDTAGET DENNE AFGØRELSE:
Artikel 1
Bilag I og II til beslutning 2009/821/EF ændres som angivet i bilaget til denne afgørelse.
Artikel 2
Ændringen i bilagets punkt 1, litra g), anvendes fra den 21. maj 2013.
Artikel 3
Denne afgørelse er rettet til medlemsstaterne.
Udfærdiget i Bruxelles, den 23. maj 2013.

Labels: 3
15
18
6